‘Any de la Misericòrdia’

P. Ramon Fabregat

**11. Visitar els captius**

Faig de voluntari al Centre Penitenciari Ponent. És una de les coses que sempre havia pensat poder fer alguna vegada, però, no havia tingut mai l’ocasió, ja que sóc religiós i vaig fer vot d’obediència.

Però en tornar a Lleida, després d’haver viscut molts anys a Àfrica, vaig sentir allò que diu el Senyor: ‘Estava a la presó i em vàreu venir a veure’.

Tanmateix vaig sentir, que *aquell dia* el Senyor em diria: Estava al Centre Penitenciari Ponent i no em vas venir a veure!

Actualment, amb molt de goig, vaig a visitar els interns que estan en una cel·la tots sols. Com que hi vaig sovint, es crea una relació humana d’amistat. Penso que això és molt important per a ells, ja que a la seva habitació no reben més visites que les meves. Ells parlen, expliquen i jo els escolto; crec que és d’aquesta manera com actua la Misericòrdia de Déu i la senten.

Avui per exemple, quan he anat a visitar-los, un d’ells ha dit: ‘resem una mica’. Hem resat, el Parenostre i l’Avemaria, a poc a poc, i hem pregat tots junts perquè ell ho havia demanat.

Alguna vegada fan al·lusió a fets religiosos. Jo els dic que sóc creient i que prego per ells.

Crec, que és quan compartim aquesta relació d’amor, escolta i amistat amb les persones més febles, com es manifesta la Misericòrdia de Déu.